Ίντερσεξ

Σύμφωνα με τη Βικούλα: "Τα **ίντερσεξ** άτομα (αγγλ. **intersex**) γεννιούνται με διάφορες παραλλαγές στα φυλετικά χαρακτηριστικά τους (χρωμοσώματα, γονάδες ή γεννητικά όργανα) οι οποίες "δεν παραπέμπουν στον κλασικό ορισμό των αρσενικών και των θηλυκών σωμάτων." Αυτές οι αποκλίσεις μπορεί να αφορούν ασάφεια γεννητικών οργάνων και συνδυασμούς χρωμοσωματικών γονότυπων και γεννητικών φαινότυπων διαφορετικών από ΧΥ-αρσενικό και ΧΧ-θηλυκό. Ο όρος ίντερσεξ στα ελληνικά έχει χρησιμοποιηθεί ανεπίσημα και ως *μεσοφυλικός*. Τα ίντερσεξ άτομα παλαιότερα αποκαλούνταν ερμαφρόδιτα, αλλά ο όρος έχει χάσει τη δημοτικοτητά του καθώς θεωρήθηκε παραπλανητικός και στιγμάτιζε τα άτομα αυτά. Τα ίντερσεξ άτομα χαρακτηρίζονται από τη διαφορετική φυσιολογία τους, όπου μπορεί να υπάρχει ή να μην υπάρχει καθορισμένο ανατομικό φύλο. Πιο συγκεκριμένα ένα ίντερσεξ άτομο γεννιέται ανατομικά με περισσότερα φυλετικά χρωμοσώματα από τα δύο που είναι συνηθέστερα για όλους του ανθρώπους,  για παράδειγμα με χρωμόσωμα φύλου της μορφής ΧΧΥ, ΧΧΧ, ΧΥΥ, ΧΧΧΥ, ΧΧΥΥ, Χ0 κλπ (υπάρχουν περί τους 30 διαφορετικούς συνδιασμούς) ή με δυο αναπαραγωγικά όργανα εκ των οποίων το ένα από δύο είναι μερικώς ανεπτυγμένο. Στα ίντερσεξ άτομα συμπεριλαμβάνονται επίσης άτομα ΧΧ και ΧΥ με AIS, CAΗ, PAIS, MKHK κλπ. Μια συνήθης πρακτική μέχρι πριν λίγα χρόνια (που συνεχίζεται ακόμα όπου δεν έχει απαγορευθεί νομικά) για τα ίντερσεξ βρέφη και παιδιά, όπως και αυτά που έχουν ασαφή εξωτερικά γεννητικά όργανα, ήταν να χειρουργούνται ή τροποποιούνται ορμονικά για να αποκτήσουν πιο αποδεκτά έμφυλα χαρακτηριστικά από την κοινωνία. Ωστόσο, αυτή η πράξη θεωρείται αμφιλεγόμενη, χωρίς αποδείξεις ότι έχει καλή έκβαση. Αυτές οι ερήμιν των ατόμων μη-αναστρέψιμες θεραπείες μπορεί να περιλαμβάνουν στείρωση ή τροποποίηση σε φύλο μη επιθυμητό απο το ίδιο το άτομο όταν φτάνει στην εφηβία ή στην ενηλικίωση του. Ενήλικες επίσης, μεταξύ αυτών ελίτ γυναίκες αθλήτριες, έχουν υποβληθεί σε αυτή τη θεραπεία. Μελέτες στα τέλη του 20ού αιώνα υποδηλώνουν μία αυξανόμενη ιατρική ομοφωνία ότι τα διάφορα ίντερσεξ σώματα αποτελούν φυσιολογικές μορφές της ανθρώπινης βιολογίας. [...] Ο όρος ίντερσεξ μπορεί να έρθει σε αντιδιαστολή με τον όρο *τρανς*, ο οποίος περιγράφει την κατάσταση κατά την οποία η ταυτότητα φύλου ενός ανθρώπου δεν συμβαδίζει με το φύλο που έχει εγγραφεί στη γέννηση. Κάποιοι άνθρωποι είναι ταυτόχρονα ίντερσεξ και τρανς. Σε μία κλινική έκθεση του 2012 βρέθηκε πως μεταξύ 8,5% και 20% των ανθρώπων με ίντερσεξ ποικιλομορφίες έχουν εμφανίσει δυσφορία φύλου". Πλέον οι ίντερσεξ συγκαταλέγονται μεταξύ των ΛΟΑΤ που λέγοντα ΛΟΑΤΚΙ με τους Ίντερσεξ να είναι το γράμμα ιώτα.

## Παραδείγματα

1. Η Emily Quinn είναι μια 25χρονη σχεδιάστρια κινουμένων σχεδίων στο Cartoon Network. Είναι επίσης μεσοφυλική. Για εκείνη αυτό σημαίνει ότι, ενώ έχει έναν κόλπο που μοιάζει απολύτως φυσιολογικός, δεν έχει μήτρα και ωοθήκες αλλά ένα ζευγάρι όρχεων. Ο όρος μεσοφυλικός ή **intersex** αναφέρεται σε ανθρώπους που γεννήθηκαν με διαφορές στα χαρακτηριστικά του φύλου τους, γεγονός που μπορεί να αφορά στα γονίδια, τα χρωμοσώματα, τα γεννητικά όργανα, την τριχοφυΐα στο σώμα ή τα αναπαραγωγικά όργανα. Η Quinn -που δεν ανταποκρίνεται στην τεστοστερόνη που παράγεται στους όρχεις της (το σώμα της την μετατρέπει σε οιστρογόνα)- εκτιμά ότι αντιπροσωπεύει τη 1 στις 20.000 γεννήσεις, με τους μεσοφυλικούς να αντιπροσωπεύουν περίπου το ένα στα 2.000 άτομα στη Βόρεια Αμερική. Για πολλούς μεσοφυλικούς, η κατάσταση τους εξακολουθεί να είναι πηγή ντροπής. Συχνά, στα παιδιά γίνεται επέμβαση αφαίρεσης γεννητικών οργάνων ή τα «περιδένουν» μετά τη γέννηση, προφανώς χωρίς τη συγκατάθεσή τους. Λόγω αυτής της πρακτικής έχουν γίνει ελάχιστες έρευνες για τις μακροπρόθεσμες επιπτώσεις του να είναι κανείς μεσοφυλικός, αλλά εκείνοι οι οποίοι είχαν υποβληθεί σε αφαίρεση των όρχεών τους ή των μεγεθυμένων κλειτορίδων συχνά έχουν μακροπρόθεσμα προβλήματα ορμονών. Σε μια προσπάθεια να σταματήσει τη διαιώνιση των ψευδών πληροφοριών και της γενικής σεμνοτυφίας, η Quinn προσφάτως έκανε το «coming out» της ως μεσοφυλική μέσω ανοιχτής επιστολής, μετά το σόου Faking It του MTV όπου εμφανίστηκε ένας μεσοφυλικός χαρακτήρας για την δημιουργία του οποίου την είχαν συμβουλευτεί. (Vice).
2. — Ρηνιώ, τι σημαίνει να είσαι γονέας **intersex** παιδιού; - Σημαίνει πως μπαίνεις σε έναν θαυμαστό καινούργιο κόσμο, όπως με τον ερχομό κάθε παιδιού. Μόνο που ετούτος έχει και λίγα παραπάνω «θαύματα». Αν και σήμερα γνωρίζουμε πως ίντερσεξ άνθρωποι γεννιούνται από την αυγή του είδους μας, η γνώση μας γύρω από την ύπαρξή τους είναι ακόμα σχετικά περιορισμένη, όσο και εξειδικευμένη. Σχεδόν κρυφή, σαν ταμπού. Σαν γονιός, λοιπόν, που μόλις έμαθες πως το παιδί που περιμένεις έχει μια οποιαδήποτε **ίντερσεξ** κατάσταση, μπορεί να βρεθείς ξαφνικά σε πολύ δυσάρεστη θέση. Καταρχάς, να πιεστείς από άσχετους και κυρίως φοβικούς γιατρούς να τερματίσεις τη ζωή του υγιέστατου εμβρύου σου, παρόλο που είναι απόλυτα επιθυμητό και δεν υπάρχει κανένας πραγματικός ιατρικός λόγος για κάτι τέτοιο... Τι «τέρας και λάθος της φύσης!» μας είπαν τότε, τι «μα, είναι κάτι σαν το σύνδρομο Ντάουν!», τι «μα, αν σας βγει ομοφυλόφιλο;». Ακούσαμε πολλά άκυρα και τραγικά πράγματα, με πιο ακραίο απ' όλα την προτροπή σε τερματισμό της εγκυμοσύνης λόγω πιθανότητας... μικρού πέους (...) Ε, εκεί πια καταλαβαίνεις πως στην πραγματικότητα το πρόβλημα δεν βρίσκεται στο έμβρυο αλλά στο μυαλό ενός ηλικιωμένου, ανενημέρωτου και ομοφοβικού γιατρού που μετράει το δικαίωμα στη ζωή σε... εκατοστά γεννητικών οργάνων. (Lifo).
3. H τραγική ιστορία του πρώτου καταγεγραμμένου **ίντερσεξ** ατόμου. (Tvxs).